**HUV 7.C 2.12.2020**

**POHYBOVÁ HRA NA KOLEDU**

DOBRÝ VEČER VINŠUJEME VÁM

**Betlehemská hra koledníci**

**Fedor:** Šťastia, zdravia Vám! Kto to tu spieva? Či to vtáčkovia? Či to žiačkovia? Ani neviem, kde som sa tu vzal. Chodil som, blúdil som po betlehemských horách. Troje krpcov som zodral, valašku som stratil, ovce som potratil. Kto by mi ich navrátil, draho mu zaplatím. Bože môj, bože môj, neviem čo mám robiť. Či mám na svojho brata Stachu zavolať? Poď sem Stachu, ja som vo veľkom strachu.

**Stacho**: Šťastia, zdravia Vám!

**Fedor**: Spoločne s Tebou.

**Stacho**: Braček Fedor, čo tak preboha na mňa voláš? Hádam si ovce potratil v betlehemských horách.

**Fedor**: Vari som stratil. Či si ich nevidel? Stacho: Videl som ich, videl. Fedor: A prečo si mi ich nezavrátil?

**Stacho**: Prečo som ti ich nezavrátil? Preto som ti ich nezavrátil, lebo som od veľkej jasnosti ledva domov trafil.

**Fedor**: Bratko Stachu, nevidel si nášho baču?

**Stacho**: Videl som ho. Išiel poza dva- tri duby, niesol si za sebou hoľbicu žinčice a syra tri hrudy. Hybaj bača, bača náš, pôjdeme my na salaš.

**Bača**: Šťastia zdravia Vám!

Fedor a Stacho: Spoločne!

**Bača**: Ja som bača z Rimavskej Soboty, nenaučil som sa žiadnej roboty, len búčky, pníčky preskakovať a za ovcami pohvizdovať.

**Fedor**: Braček bača, nevidel si nášho Kuba?

**Kubo**: Šťastia, zdravia Vám!

**Všetci**: Spoločne

**Kubo**: Dobre bolo Kubovi, Kubovi, dokiaľ bol mladý, preskakoval búčky- pníčky, aj starie klady. Len to zle urobil, že sa neoženil, dokiaľ bol mladý.

**Bača**: No keď sme už pochodili, ľahnime si spať, Fedor bude ovce pásť.

**Fedor**: Valasi, valasi, čo ste učinili? Spať ste mi nedali, ovce ste nechali. Zbohom spočívajte, na to nič nedajte, veď máte Fedorka, dobrého paholka. Ja som Fedor hybký, nebojím sa bitky, bez boja obstojím, vlkom sa nebojím! Funtárom, funtárom, tri dni a tri noci som nespal. Rád by som si aj pospať, ale na koho ovce nechať? Kubo, ovce!

**Kubo**: Čo ma je po tvojich ovciach!

**Fedor**: Kubo, ovce!

**Kubo**: Ja ti ovce pásť nebudem! Mám tu trochu tabačku, zapálim si fajočku.

**Anjel**: Vstávajte pastieri, berte sa hor, aká to novina dajte pozor!

**Valasi**: Prečo nás voláš a spať nám nedáš, ty klimáš, ty klimáš?

**Anjel**: Čo dlho spíte a nepočujete spievanie? Pozrite hore, v nebeské zore, žiarenie!

**Kubo**: Aké to zázraky, javia sa na nebi? Nikdy som nevidel, jak som starý, na nebi vysokom takej žiary.

**Valasi**: Prečo nás voláš, ty klimáš a spať nám nedáš, ty klimáš?

**Anjel**: Len sa nebojte pastuškovia, prichádzam k vám ako anjel z neba, aby som Vám zvestil, že sa Vám narodil v Betleme chlapec malý, ktorého od dávna ste čakali.

**Fedor**: Skade si?

**Anjel**: Z toho Sliača prostrednieho.

**Fedor**: Z mesta Dávidovho?

**Anjel**: Nie z toho.

**Fedor**: Aj, ja ťa veru nepoznám. Či ho ty znáš Stacho?

**Stacho**: Ani ja ho neznám. Či ho ty znáš bača?

**Bača**: Ani ja ho neznám. Či ho ty znáš, Kubo?

**Kubo**: Ako by som ho neznal? Moja hlava po všetkých školách cvičená a samým papierom vybíjaná.

**Fedor**: Vstaňte bračekovia a poďme nášmu dieťatku oferovať.

**Všetci**: Jak si krásne Jezuliatko, v biednych jasliach Pacholiatko, pred tebou kľakáme, dary ti dávame. Ja ti nesiem dve kozičky, by ohriali ti nožičky. Ja zas mliečka málo, by sa líčko smialo. Ja ti nesiem veselého baránka zo stáda svojho, s ním sa môžeš hrávať, veselo zabávať. A my biedny čo ti dáme, darovať ti nič nemáme, my zagajdujeme, piesne zahudieme.

**Všetci**: Poďme že my poďme, už nám čas prichodí, valašká zornička za horu zachodí. A kďeže pôjdeme, keď povandrujeme, horami týmito cez liptovské mýto.